Forslag til Rådets beslutning om de monetære arrangementer i de franske territoriale administrative enheder Saint Pierre og Miquelon og Mayotte (1999/C 36/10) KOM(1998) 801 endelig udg. - 98/0364(CNB)

(Forelagt af Kommissionen den 22. december 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 109 L, stk. 4, tredje punktum,

under henvisning til Kommissionens forslag,

under henvisning til udtalelse fra Den Europæiske Centralbank, og

ud fra følgende betragtninger:

(1) I henhold til Rådets forordning (EF) nr. 974/98 af 3. maj 1998 (1) erstatter euroen fra og med den 1. januar 1999 valutaen i hver af de deltagende medlemsstater til omregningskursen;

(2) Fællesskabet vil fra og med samme dato få overdraget kompetencen for monetære spørgsmål og valutakursspørgsmål i de medlemsstater, der indfører euroen;

(3) euroen erstatter den franske franc den 1. januar 1999;

(4) de franske territoriale administrative enheder (»collectivités territoriales«) Saint Pierre og Miquelon og Mayotte udgør en integrerende del af Frankrig; de er derimod ikke en del af Fællesskabet; traktaten specificerer ikke, hvilke monetære ordninger der skal gælde for Saint Pierre og Miquelon og Mayotte; det er nødvendigt at afklare deres monetære ordninger; disse territoriale administrative enheder bør have samma valuta som det franske fastland;

(5) IEDOM (Institut d'Émission des Départements d'Outre-Mer) udsteder pengesedler og mønter benævnt i franske franc på Saint Pierre og Miquelon og fra og med den 1. januar 1999 på Mayotte; pengeinstitutter i disse administrative enheder har adgang til refinansieringsfaciliteter i franske franc gennem IEDOM; Frankrig vil i tide ændre IEDOM's status og rolle for at gøre disse forenelige med de opgaver, traktaten og protokol nr. 3 pålægger Det Europæiske System af Centralbanker;

(6) euroen skal være disse administrative enheders valuta; Frankrig giver pengesedler og mønter benævnt i franske franc og eurosedler og -mønter udstedt af ESCB og de medlemsstater, der har indført euroen, status af lovlige betalingsmidler;

(7) fra og med den 1. januar 1999 formulerer og gennemfører Det Europæiske System af Centralbanker Fællesskabets monetære politik; Den Europæiske Centralbank og de nationale centralbanker kan foretage alle former for banktransaktioner med pengeinstitutter i tredjelande; de kan også foretage sådanne transaktioner i en medlemsstats territorier, der ikke tilhører Fællesskabet; de bør udnytte denne kompetence med hensyn til disse administrative enheder; for at garantere at ESCB's monetære politik bliver ensartet, og der bliver tale om lige vilkår for pengeinstitutter i euroområdet, skal de dele af den nugældende og kommende fællesskabslovgivning, der er nødvendige for, at Den Økonomiske og Monetære Union kan fungere, indføres på Saint Pierre og Miquelon og Mayotte;

(8) de monetære arrangementer for Saint Pierre og Miquelon og Mayotte skal fastsættes i fransk lovgivning -

VEDTAGET FØLGENDE BESLUTNING:

Artikel 1

Euroen indføres som valuta på Saint Pierre og Miquelon og Mayotte.

Artikel 2

1. Frankrig skal fortsat give pengesedler og mønter benævnt i franske franc retlig status af lovlige betalingsmidler på Saint Pierre og Miquelon og Mayotte indtil senest den 30. juni 2002.

2. Fra og med den 1. januar 2002 giver Frankrig pengesedler og mønter benævnt i euro retlig status af lovlige betalingsmidler på Saint Pierre og Miquelon og Mayotte.

Artikel 3

Den Europæiske Centralbank og de nationale centralbanker varetager Det Europæiske System af Centralbankers monetære funktioner og transaktioner på Saint Pierre og Miquelon og Mayotte, som fastsat i kapitel IV og artikel 16 i statutten for ESCB og ECB.

Artikel 4

Frankrig sikrer i samråd med Kommissionen og Den Europæiske Centralbank, at de dele af fællesskabslovgivningen, som er eller vil blive nødvendige for, at Den Økonomiske og Monetære Union kan fungere, anvendes på Saint Pierre og Miquelon og Mayotte.

Artikel 5

Denne beslutning gælder fra den 1. januar 1999.

Artikel 6

Denne beslutning er rettet til Frankrig.

(1) EFT L 139 af 11.5.1998, s. 1.